У 19. веку се у Европи и Америци појављује "египтоманија" - поново обновљено интересовање за древни Египат под утицајем Наполеонове инвазије на Египат и пратећих научних истраживања. Наполеонова кампања у Египту није била успешна, али је у кампањи учествовао тим научника и уметинка који су истраживали ову земљу и као резултат тога је настало монументално дело "Опис Египта" (фр. "Description de l'Égypte") које је европљанима приближило ову далеку и мистериозну земљу кроз описе и бројне бакрорезе. Ова кампања је довела до појављивања новог поља египтологије, а у Европи се у исто ово време у окултним круговима популаризује тарот. Такође, сама култура романтизма 19. века је популаризовала егзотичне локације и све ово је довело до тога да се на Западу појави опсесија Египтом.